Sjokolade is goed vir jou - WelstandWelstand
Tuis / Advies / Sjokolade is goed vir jou
'n Knetterende vuurherd en 'n glasie sjerrie is jou dalk nie beskore nie, maar wat van 'n beker heilsame, warm sjokeladedrankie of 'n paar blokkies donker sjokolade sonder skuldgevoel want sjokolade is goed vir jou mits jy die suikerinhoud kan beheer.
Sjokolade het 'n slegte naam gekry as gevolg van die hoë vet- en suikerinhoud en word geassosieer met vetsug, aknee, hoë bloeddruk, hartvatsiektes en diabetes, maar al hoe meer studies toon dat 'n gereelde inname van donker sjokolade gesondheidsvoordele inhou en dat die verskeie antioksidante in sjokolade 'n positiewe en helende uitwerking het op hoë bloeddruk en cholesterolafwykings.
Kakao word in verskeie peuselprodukte gebruik. Die algemeenste is in sjokoladelekkers. Hoewel melksjokolade 'n hoë vet- en suikerinhoud het, is donker sjokolade gesonder omdat dit verskeie kragtige antioksidante bevat.
Verskeie gesondheidsvoordele word aan donker sjokolade toegeskryf, soos dat dit insulienweerstandigheid verminder. Studies toon ook dat deur twee keer of meer per week sjokolade te eet, plaak in die are met 32% verminder (sien Djousse) en dat die inname van sjokolade vyf keer per week hartsiektes met 57% verminder.
'n Nederlandse studie van 2013 beweer dat die antioksidante cholesterol verlaag, kognitiewe agteruitgang voorkom en kardiovaskulêre siektes verminder. Navorsing deur die Havard Medical School voer aan dat twee koppies van 'n warm sjokolade drankie per dag die brein gesond hou omdat dit bloedtoevloei bevorder en dat dit geheueverlies in ouer persone kan verminder. Voorts kan sjokolade slegte cholesterol (LDL) verminder en kardiometaboliese siektes met 'n derde, en deur 30g 84%- donker sjokolade te eet vir agt weke (sien Jafarirad), kan die inflammatoriese biomerkers in mense met tipe 2-diabetes daal.
Kakao word verkry van vier tot tien meter hoë bome uit 'n woudgebied tussen Meksiko en Guatemala, en nou ook in Wes-Afrika. Dit was die boom van die Majagode en die peule is waardevoller as goud geskat en was ook as 'n geldeenheid gebruik. Die Majas het die sade in erdepotte gerooster, fyngemaal en dan kookwater by die poeier gevoeg en goed geklits. Hierby is rooirissiepoeier, of muskaat of heuning ingeroer en daar het jy die oorspronklike resep van die drank van die gode. Voeg nou hierby mieliemeel en dan het jy 'n hoëenergiedrankie vir soldate.
Die eerste taak van die nonne wat sendingwerk in Sentraal-Amerika gaan doen het, was om die bevolking te speen van hierdie diaboliese drank – diabolies as gevolg van die speserye wat bygevoeg is en omdat geglo is die drankie is 'n afrodisiakum. Hulle het die speserye vervang deur vanielje, suiker en room, wat die voorloper van ons hedendaagse warm sjokoladedrankie is. Die drankie – met 'n pypkaneelstokkie geroer – het later so gewild geword veral onder die elite dat dit in die kerk bedien is deur die familie se bediendes.
Richard Cadbury het die eerste sjokoladedoos in 1898 ontwerp toe hy 'n prentjie van sy dogtertjie met 'n katjie in haar arms op die doos geskilder het. Cadbury het ook 'n goeie besigheidsgeleentheid gesien en die eerstesjokoladedose, wat vandag gesogte versamelstukke geword het, vir Valentynsdag ontwerp.
Indien jy dalk 'n sweempie skuldgevoel ervaar wanneer jy jou oorgee aan sjokolade, dink aan die slanke Catherine Hepburn wat gesê het: "What you see before you, my friend, is the result of a lifetime of chocolate", maar onthou dat sy waarskynlik gepraat het van donker sjokolade, waarvan die vetinhoud van die boontjie self kom en nie van suiwel nie, min suiker bevat het en vervaardig is van 70-100% suiwer kakao.